En bilbrand på en lift i et autoværksted i Aalborg Øst blev fredag eftermiddag forhindret ved at nabovirksomheden brugte sin slamsuger som midlertidig brandslukker.

Et svejsearbejde på en bil, der stod på en lift i et autoværksted på Korinthvej i Aalborg, satte fredag eftermiddag ild til bilen. Ilden bredte sig hurtigt og blev til en voldsom brand, der truede med at sætte ild til værkstedets loft, fortæller indsatsleder Søren Korsgaard fra Nordjylland Beredskab. - Det kunne nemt have udviklet sig til en bygningsbrand, hvis ikke snarrådige medarbejdere på nabovirksomheden FKS Slamson hurtigt kunne stille med en slamsuger, fyldt med vand, der kunne bruges til at dæmpe ilden, indtil brandfolkene nåede frem, siger han. Beredskabet blev alarmeret kl. 14.13, og da brandfolkene kort efter var på stedet, kunne de koncentrere sig om at få slukket bilen, få den ned fra liften og trække den ud af bygningen. Indsatslederen roser det hurtige initiativ med slamslugeren, der effektivt forhindrede en langt større brand. - Det var rigtig godt. Mon ikke der falder en flaske rødvin eller et eller andet af fra værksteds-ejeren til den gode nabo, siger Søren Korsgaard. Der venter dog et oprydningsarbejde efter branden og vandet, så arbejdet på værkstedet må ligge stille i en periode.